**מוסר**

מאוד חשוב לכולנו שההתנהגות שלנו תהיה מוסרית כלפי אנשים. כשאני מלמדת ילדים בסיכון אני חייבת לעשות זאת במוסריות, מפני שאם לא הייתי מוסרית הייתי מעמידה את התלמידים שלי בסיכון. בעקבות כך הם היו עלולים להיות מודרים בשיעור שלי, וערך המורה בעיניהם היה יורד מכיוון שהמורה קודם כל צריך להיות מורה מוסרי.

יש שני סוגי מוסר:

1. מוסר סגור: מה שמקובל בתוך החברה - מערכת ערכים סגורה השומרת על התרבות בחיי היום-יום.

אני אתן דוגמה מהחיים שלי: כאשר ילדתי את הבן הראשון שלי הייתי עייפה מאוד, כאב לי מאוד ולא יכולתי לשבת עם האנשים שבאו לבקר אותי ולברך. בני היה בוכה כל הלילה ולא הייתי ישנה במהלך רובו. קרובי המשפחה היו מתקשרים רוצים לבוא לברך, ואמרתי לבעלי שאני לא יכולה לקבל את האורחים בזמן כזה. ביקשתי ממנו שיגיד להם שאני עייפה ושיבואו כאשר אהיה מוכנה לקבלם. אבל בעלי אמר לי: "מה את אומרת! אני לא יכול להגיד להם לא לבוא - זה לא מקובל אצלנו. מה הם יגידו עליי? הרי אצלנו ככה נוהגים, כל מי שיולדת במשפחה מקבלת בשבוע אחרי הלידה את פניהם של קרובי המשפחה, ועלינו להיות מוסריים כלפיהם."

אפשר לראות שבעלי לא קיבל את הדעה שלי ולכן נאלצתי לקבל את פני האורחים למרות כל הכאב והעייפות. גם לא הצלחתי להניק את הבן שלי כמו שהייתי רוצה רק בגלל שלא היה מקובל בחברה שלי לדחות את מועד קבלת האורחים. הייתי מוכרחה לקבל האורחים למרות מצבי על מנת להיות מוסרית כלפיהם!

1. מוסר פתוח: מקובל בכל מקום, ללא תלות בתרבות. לפי הטענה של עמנואל קאנט, על האדם המוסרי להציב לעצמו חוקים שלפיהם הוא יפעל תמיד, ללא קשר לתוצאות פעולתו, והחוקים האלה, על פי קאנט, נובעים אך ורק מההיגיון האנושי של כל אדם.

אם לקחת את הדוגמה הנ"ל על המקרה שקרה לי אחרי הלידה, הייתי יכולה להגיד לאורחים שאני אשמח לקבל אותם וזה מאוד משמח אותי שהם רוצים לברך אותי, אבל אני מבקשת לדחות את המועד עד שאני ארגיש בנוח לקבל אותם ולא אהיה עייפה. לפי קאנט אם הייתי אומרת להם את הדברים בצורה הזו הייתי נוהגת במוסריות כלפיהם כי המוסר הוא עניין של כוונה; הכוונה שלי הייתה שברצוני לנוח ולהתרגל למצב החדש שלי בתור אמא, ורק אחר כך לקבל את האורחים ולכבד אתם.

החוקים הכי חשובים לפי החוק האוניברסלי, כלומר חוק אשר תקף בכל מקום ובכל זמן, הם לא תרצח ו חוק השוויון.

1. לא תרצח: אסור לאף אדם לרצוח את האחר, אך לפעמים שופטים רצח על פי הכוונה: אם הוא נעשה מתוך כוונה תחילה או מתוך הגנה עצמית למשל. ההגנה היא סובייקטיבית מפני שלא הגיוני שאדם יקום לרצוח אותי ואני אגיד שאני רוצה להיות מוסרית מולו ואתן לו לבצע את הרצח. במקרה כזה אני אגן על עצמי ואני עלולה לרצוח אותו מתוך הגנה עצמית אם לא יהיה פתרון אחר. כך יוצא שאני מוסרית כלפי עצמי כי אני לא מאפשרת לו לסיים את חיי.

אני רוצה לתת כדוגמה מקרה שקרה למשהי שאני מכירה. היא הייתה חולה בסרטן ובנייה לקחו אותה לבית חולים שניידר לקבלת טיפול. הרופאים אמרו שאי אפשר לתת לה תרופות ושנותרו לה לכל היותר חודשיים לחיות. הם גם ייעצו לבנים לתת לה למות בשקט, אך הבנים שלה לא הסכימו והיו מוסריים מאוד כלפי אמם. הם לקחו אותה לבית חולים פרטי, עשו לה ניתוח קשה מאוד בהתייעצות עם רופאים מומחים ובאמת הניתוח הצליח והיא חייה כרגיל אחרי הניתוח במשך שנתיים וחצי ואחר כך מתה מהתקף. במקרה הזה אפשר לראות שהבנים שלה לא נתנו לרופאים להפסיק את חייה של האם. הטענה של הרופאים הייתה להפסיק את חייה מתוך רחמים אבל זה לא מוסרי כי מי הם בשביל להחליט על חייה או מותה! אפילו אם הם רופאים הם לא יכולים לאפשר לה למות. הזמן שהיא הרוויחה, אותן שנתיים וחצי, היו זכותה לחיות.

1. חוק השוויון: כבוד שווה לכל אדם בהיותו אדם, הבא לידי ביטוי ביחס שונה לשונים ודומה לדומים. צריך להתייחס לכל בני אדם כשווים, ללא תלות באם הוא זכר או נקבה או מבוגר או ילד קטן. אפשר להסתכל על זה גם מנקודת מבט של הדרה: אם לא מתקיים שוויון אז זה לא מוסרי וגם גורר הדרה.

למשל, בסעודיה היה חוק שמאפשר רק לגברים לנהוג במכוניות. חוק זה היה לא מוסרי ולכן הנשים היו מודרות בחברה זו. אחר כך חוקקו חוק שמאפשר גם לנשים לנהוג, כלומר החוק דאג לשוויון בין גברים ונשים והפסיק את הדרת הנשים בתחום הנהיגה.

כשמדברים על שוויון צריך להכיל את כל בני האדם בכל הגילאים. הדבר הזכיר לי מה לי מה שהבן שלי פעם אמר לי. הוא שאל למה אני ממלאה את כוס השתייה לאבא עד הסוף ואילו לו אני ממלאה רק חצי כוס, ולמה לו אני מוזגת לתוך כוס פלסטיק ולאבא אני מוזגת לכוס זכוכית. הוא ביקש ממני כוס כמו הכוס של אבא ואני חשבתי שאולי עליי לראות הדברים מנקודת המבט של הבן שלי. עליי לחשוב למה החלטתי לתת לו חצי כוס וגם מפלסטיק! באמת יש צדק בדברים שלו - אני לא נהגתי בשוויון. מאז אני תמיד מניחה את האוכל והשתייה לכולנו באותו האופן. עשיתי שוויון כך שבני לא ירגיש שהוא מודר בתוך המשפחה. כולנו מקבלים זכויות שוות וגם מוסריים זה כלפי זה.

אפשר לסכם את המוסר מבחינת עמנואל קאנט בשתי נקודות חשובות כמפורט להלן:

* מוסר של כוונה ולא תוצאה: פעם נהגתי במכונית שלי בכביש מהיר והבחנתי באיש בצד הדרך שרצה לחצות את הדרך. מתום לב עצרתי את המכונית בפתאומיות על מנת לתת לו לעבור, ולא שמתי לב למכוניות אחריי. שתי המכוניות שמאחוריי התנגשו במכונית שלי ולצערי הרב גרמתי לתאונת דרכים, למרות שהכוונה שלי הייתה לתת לאיש לעבור את הכביש ולמנוע תאונה.
* מוסר של חובה ולא של רגש: לאחרונה התקיימה חתונה לבן דודו של בעלי והיית אמורה ללכת לחתונה שנמשכת שלושה ימי חגיגה, אבל החלטתי שאני לא רוצה ללכת בכל שלושת הימים כי יש לי עומס בעבודות לתואר השני, אני עובדת במשרה מלאה, אמא לשני ילדים ואני לא יכולה להשתתף בכל ימי החגיגה, ולכן מספיק יום אחד. התקשרתי לחמותי ואמרתי לה שאני אבוא ביום החגיגה הסופי. במקרה זה אני פעלתי לפי מוסר של חובה ולא של רגש, ולפי גישתו של קאנט נהגתי במוסריות.

**צדק**

מה זה צדק? למה אין צדק?

צדק זה חלוקה הוגנת של משאב זכות וצורך. כדי שיהיה צדק צריכות להתקיים כל מיני נקודות חשובות:

1. נקודת מבט אובייקטיבית, רציונלית, לא רגשית. זה הזכיר לי את הדרת הנשים באסלאם מתפקיד השופט בבית המשפט. אפשר לראות בזה הגיון שהאישה מודרת מהשיפוט באסלאם, אולי על מנת שיהיה פסק דין צודק, כי רוב המחקרים הוכיחה שהאישה יותר רגשית מהגבר ואולי במקרים מסוימים בבית המשפט האישה לא תוכל להיות אובייקטיבית וההחלטה של הגבר תהיה צודקת יותר מהחלטת האישה.

אפשר לחלק את הצדק לשני חלקים:

1. צדק חלוקתי - מונח פוליטי אשר משקף את הרעיון שהחלוקה בחברה חייבת להיות תואמת לקריטריונים מסוימים (לרוב קריטריונים של שוויון) כדי שתהיה הוגנת. הדבר בא לידי ביטוי בכמה אופנים, כמפורט:

* חלוקת ציונים לפי הצטיינות
* חלוקה לפי שוויון זכויות – למשל שוויון זכויות לנשים מול גברים
* החלוקה תעשה לפי הצורך תוך הימנעות מהשפלה – יש בעיר שלי جمعية خيرية אשר אוספים כל מיני דברים שאנשים כבר לא צריכים (בגדים, ריהוט בית, מוצרי חשמל, שמיכות...וכו') והם נותנים אותם לעניים בעיר בלי שאף אחד ידע מי המשפחות שלקחו את הדברים.
* כל אדם לפי צרכיו ולפי יכולתו
* לפי הצלחה, יצור, יצירתיות ולפי התרומה של כל אדם - השקפה שעליה בנוי הקפיטליזם.
* לפי המאמץ - למשל ילד אשר לומד בחינוך מיוחד לא יקבל ציון לפי אותה סקאלה כמו ילד בחינוך רגיל.

1. צדק חברתי - מושג המבטא את הרעיון לקיום משותף במסגרת חברתית שמבוססת על עקרונות של צדק ומאשרת ליחידים ולקבוצות קיום ראוי, הוגן וצודק. ד"ר מרטין לותר קינג היה אפרו-אמריקאי אשר תמך בזכויותיהם של השחורים, והוא קיבל פרס נובל לשלום על מלחמתו חסרת הפשרות בגזענות.

קבוצות שונות צריכות לשתף פעולה ולהתנגד לחוקים הלא צודקים, כמו למשל הדוגמה עם הדרת נשים מנהיגת מכוניות בסעודיה. קמו קבוצות כנגד החוק ואז חוקקו חוק צודק שמתיר להן לנהוג בדיוק כמו שמותר לגברים. על מנת שיהיה שינוי חייב להיות שיתוף פעולה בין קבוצות עד שיהיה חוק צודק.

כל חוק מוסרי הוא צודק, וחוק צודק הוא שוויוני.

נזכרתי במקרה שקרה לפני כמה שנים בעיר שלי, באקה אל גרביה. ראש העיר היה יהודי וכל העובדים בעייריה היו יהודים במשך ארבע שנים. רוב האנשים בעיר שלנו התנגדו למצב, היו הפגנות ואחר כך נעשה שינוי בחוק והתקיימו בחירות לגברים ונשים מאותה העיר והצלחנו לשנות את החוק לחוק צודק: תפקידי השלטון בעירנו הפכו לשלנו, אנשי העיר, והפסיקו להיות של אנשים שאינם מהעיר שלנו ואפילו לא מאותה הדת.

**הדרה של נוער בסיכון**

מי הם המודרים?

אפשר לראות את ההדרה בהרבה מקומות, כמו קבוצות חלשים, מיעוטים, תלמידים, עניים, נשים, חולים, נכים, קשישים, שחורים, בדתות, בין תרבויות שונות, מהגרים... וכדומה.

אני מזדהה עם נושא הדרת התלמידים בבתי הספר, כי זהו נושא שמוכר לי מניסיוני האישי. כשהייתי ילדה בבית הספר היסודי תמיד הרגשתי מודרת; נולדתי למשפחה שהמצב הכלכלי שלה היה קשה, הייתי הילדה החמישית במשפחה - יש לי שלוש אחיות ואח גדולים ממני, והם כולם היו מחוננים בבית הספר. אבא תמיד היה גאה בהם והיה אומר את זה בכל הזדמנות, ומבפנים הרגשתי שאני פחותה מהם מבחינת הישגים. הוא היה גורם לי לתחושת הדרה. מבחינת מבנה הגוף הייתי ממש קטנה, וגם נולדתי בסוף השנה, ולכן והייתי תמיד התלמידה הצעירה ביותר בכיתה. בבית הספר היסודי היינו אני ואח שלי באותו בית ספר ומבחינת ההישגים הייתי פחות טובה מהאחים שלי והיו מורים שכעסו עליי. תמיד הרגשתי שאני קטנה ועדיין לא יכולה להיות כמו החברים שלי לכיתה, והרגשתי שאף אחד לא הבין אותי. אבא לא היה יכול להכניס אותי לשיעורי תגבור בגלל המצב הכלכלי. בבית הספר הייתי מרגישה את ההדרה כי המורים השוו אותי לאחי, ובבית גם הרגשתי הדרה בהשוואה לאחיות שלי, שגם הן תמיד היו מצוינות. כשהייתי בחטיבת הביניים החלטתי שאני רוצה להיות כמו האחיות שלי והשקעתי הרבה מאוד זמן בלמידה עד שהצלחתי להתשפר בלימודים, וכאשר הייתי בתיכון הצלחתי להיות בין התלמידים המצטיינים ונכנסתי ללמוד במגמה מדעית. רק אז הצלחתי להרגיש בבית שאני שוות ערך לאחיות שלי ואני לא מודרת. אבל עכשיו אני תמיד פוחדת על הבן שלי, כי גם הוא נולד בסוף השנה והוא ממש קטן מבחינת מבנה הגוף, ואני לא רוצה שירגיש מודר כשהוא יתחיל ללמוד בבית הספר. לכן אני תמיד יושבת לידו, מלמדת אותו ונותנת לו הרגשה שהוא בעל ערך. גם אני וגם בעלי.

ישנם מדדי הדרה שונים: שפה, ציונים, כסף, השכלה, ידע... וכו'

ההדרה שהרגשתי בבית הספר היא הדרה של ציונים וכסף. אולי, אם היה לאבא שלי כסף הייתי מרגישה פחות מודרת כי הייתי מרגישה שאני כמו החברות שלי לכיתה, שהיו משתתפות בכל מיני חוגים ואילו אני לא יכולתי (תמיד רציתי להשתתף בחוג שחייה אבל זו הייתה הוצאה יקרה לאבא שלי). היום אני חושבת שאולי אני נותנת לבן שלי כל מה שהוא צריך בגלל שלי היה חסר שהייתי תלמידה. בעבר לא חשבתי על כך, אבל החוג הראשון שרשמתי אליו את הבן שלי הוא חוג שחייה כשהיה בן שלוש, אולי בגלל שתמיד רציתי להשתתף בחוג שחיה בעצמי. אני תמיד נלחמת כדי שבני לא ירגיש מודר.

אני רוצה להדגיש את החשיבות של תשומת הלב הניתנת לילד, כי הילד מקבל מכך אושר גדול מאוד. יש הרבה ילדים שזקוקים לתשומת הלב של המורה וזה מפחית מהדרתם. תמיד כשהייתי תלמידה ביסודי הייתי מקווה שהמורים ישימו אלי לב וירגישו שאני מעוניינת ללמוד אבל קשה לי, שישימו אלי לב ויעזרו לי. היום הדבר מתבטא בחיים שלי, בעבודה בבית הספר כשאני משתדלת תמיד לשים לב יותר לילד החלש מהילד המצוין. רוב המורים מתייחסים לילדים המצוינים ותמיד בוחרים בהם בהצגה מול הכיתה ובמסיבות, אבל אני נוהגת להפך ותמיד בוחרת בתלמידים שלא מצוינים ומשתדלת שהם יציגו, ואפילו אם לא מצליחים אני נותנת להם תמיכה ומעודדת אותם להשתתף בכל חגיגה. באותו הזמן אני גם מעודדת את התלמידים המצוינים. יש נוהל שאני מקפידה עליו בעבודה: בסוף כל שיעור אני נותנת פתקים לשני ילדים וכותבת בהם מילות תמיכה ואומרת להם שזה סוד בינינו. בסוף כל חודש לכל תלמיד יש פתק, והדבר נותן להם הרגשה מדהימה וגורם לכך שהם תמיד מחכים לשיעור שלי. אני ממש אוהבת את התלמידים שלי והעבודה מולם היא נהדרת למורה שמאמין שבתוך כל ילד יש משהו טוב שאפשר להוציא אותו.

אחת הדרכים לפתור הדרה היא באמצעות יחסי גומלין ושותפות. בסוף כל שיעור אני תמיד נותנת לתלמידים עשר דקות אחרונות לשתף אותי בנושא שהם רוצים. אני נותנת לשני תלמידים לדבר ואם יש עוד תלמידים שרוצים לשתף אותנו במשהו אני אומרת להם שנעשה זאת בשיעור הבא. לפעמים לי יש משהו לשתף אותם בו מהחיים שלי ואני מספרת להם. הם מרגישים שאנחנו חברים, ואני מרגישה שזה נותן להם הרגשה טובה, גורם להם להתעניין, וגם גורם להם להתנהג בצורה יפה מולי כי אני קשובה להם.

כאשר מלמדים נוער בסיכון אשר לרוב מרגיש מודר, ולפעמים אף יש לו רקע של אלימות, חשוב לשבת ולדבר איתם, ליצור שיח משותף ולקבל החלטות ביחד. אני בטוחה שלא הייתי מרגישה מודרת כשהייתי תלמידה ביסודי אם המורים היו מתנהגים איתי בצורה כזו.

צריך להדגיש גם את החשיבות של התנצלות כאשר עושים טעות. בני לפעמים אומר לי בכעס: 'תגידי שאת מצטערת', ואני מרגיעה אותו ואומרת לו 'אני מתנצלת ילדי היקר, לא ידעתי שזה הכעיס אותך', ומיד באמת אני רואה שהוא נרגע ומרגיש נוח, כי מעצם ההתנצלות שלי הוא הרגיש שיש לו ערך ולא מדירים אותו.

מכיוון שתחושת ההדרה כל כך קרובה לליבי מתקופת בית הספר, אני ובעלי תמיד יושבים יחד לפחות חצי שעה ביום עם הילדים, מדברים איתם ומשתפים אותם בקבלת החלטות.

ההדרה הוא מונח גדול וכולל הרבה קבוצות מודרות מכל מיני סיבות. אחד הגורמים המודרים בחברה הן הנשים, ועד לפני כמה שנים הייתה ההדרה של הנשים גדולה מאוד: אישה הייתה מודרת מהלימודים, מלנהוג במכונית, מעבודה ומכל מני דברים נוספים. בתקופה שלנו עדיין יש הדרת נשים אבל פחות משהיה בתקופה של ההורים שלנו.

בתקופתו של סבא שלי, הוא היה מדיר מאוד את כל הבנות שלו. הוא היה אוסר עליהן לצאת מהבית והן היו רק מבשלות ועובדות בניקיון הבית. הוא אפילו מנע מהן לבחור חתן, והיה עושה "החלפת נישואין" - כאשר הבן שלו (אבא שלי) מתחתן עם הדודה שלי (אחות של אבא) והיא מתחתנת עם האח של אמא. סבא היה עושה את ההחלפה הזו עם כל ילדיו ולא היה מסכים לחתן אף אחד מילדיו בלי הסכמת החלפה. כל אחים של אבא התחתנו בהסכמה להחלפה, והתופעה הזו הייתה מתרחשת בחברה שלנו בצורה מאוד רחבה. יש לי קרובת משפחה שיש לה הרבה בעיות עם בעלה כבר למעלה מעשר שנים ובעלה לא מסכים שהיא תבקר הבית של ההורים שלה בגלל שאחותו, שהתחתנה עם האח של אשתו, התגרשה. הוא מעניש את אשתו ומונע ממנה עד היום לבקר את ההורים שלה. לצערי הרב האישה זו היא קורבן של החלפת נישואין והיא עד היום מודרת.

אחת הסיבות שבתקופה שלנו יש פחות הדרה היא ההשכלה, ובמיוחד זו של הנשים. ככל שיש יותר השכלה גבוהה, כך יש יותר שוויון, והשוויון מונע הדרה.